Komisijos Reglamentas (EEB) Nr. 671/84
1984 m. kovo 15 d.
dėl paraiškų finansuoti žuvininkystės produktų sektoriaus gamintojų organizacijoms valstybių narių teikiamą pagalbą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1982 m. lapkričio 22 d. Tarybos reglamentą (EEB) Nr. 3140/82 dėl žuvininkystės produktų sektoriaus gamintojų organizacijoms valstybės narės teikiamos pagalbos suteikimo ir jos finansavimo [1], ypač į jo 10 straipsnio 3 dalį,
kadangi paraiškose, kad būtų finansuojama pagalba, kurią valstybės narės skiria pagal Reglamentą (EEB) Nr. 3140/82, turėtų būti pateikiama tam tikra informacija, jog būtų galima patikrinti, ar išlaidos atitinka to reglamento nuostatas;
kadangi siekiant, kad būtų galima atlikti veiksmingus patikrinimus, valstybės narės turėtų turėti patvirtinamuosius dokumentus, kuriuos trejus metus nuo finansavimo galėtų pateikti Komisijai;
kadangi šis reglamentas pakeičia Komisijos reglamentą (EEB) Nr. 1273/72 [2]; kadangi pastarasis reglamentas dėl to turėtų būti panaikintas;
kadangi šiame reglamente nustatytoms priemonėms pritaria Europos žemės ūkio orientavimo ir garantijų fondo komitetas,
PRIĖMĖ ŠĮ REGLAMENTĄ:
1 straipsnis
1. Paraiškos, kad būtų skiriamas Reglamento (EEB) Nr. 3140/82 10 straipsnio 1 dalyje nurodytas finansavimas, turi būti pateikiamos kaip prieduose nurodomos lentelės.
2. Valstybės narės be pirmos paraiškos, kad būtų skiriamas finansavimas, Komisijai taip pat pateikia nacionalinių nuostatų, susijusių su įgyvendinimu ir kontrole, tekstus bei atitinkamų administracinių taisyklių ir visas administruojant pagalbą naudojamas formas arba kitus dokumentus.
2 straipsnis
Valstybės narės trejus metus nuo galutinio finansavimo skyrimo privalo laikyti Komisijai prieinamus visų pagalbos gavėjų patvirtinamuosius dokumentus arba tų dokumentų patvirtintas kopijas, kurie yra jų dispozicijoje ir į kuriuos atsižvelgiant buvo priimtas sprendimas skirti Reglamento (EEB) Nr. 3796/81 6 straipsnyje numatytą pagalbą.
3 straipsnis
Reglamentas (EEB) Nr. 1273/72 šiuo reglamentu panaikinamas.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. kovo 15 d.